Linnavolinik Tarmo Kruusimäe arupärimisele vastates selgitas Aas, et ühtegi täiendavat kulutust Savisaare üritus mupole ei toonud. Aas rääkis, et linnapoodi haldav Tallinna Turud teeb turvalisuse tagamise eesmärgil sageli koostööd mupoga. "Kui asutusel on põhjust eeldada, et tema struktuuriüksust külastab mõnel päeval tavapärasest enam inimesi, pöördub asutus munitsipaalpolitsei poole ettepanekuga saata vastavasse struktuuriüksusesse turvalisuse tagamiseks munitsipaalpolitsei esindajad. Viimati tagas munitsipaalpolitsei korda Mustamäe Turul korraldatud emadepäeva laadal ja kalafestivalil Kalaturul." Aas lisas, et kuna mupo ülesandeks on avaliku korra tagamisel osalemine, siis ei esita mupo Tallinna Turule arveid.
Sotsist linnavolinik Hanno Matto aga on kritiseerinud, et keskerakondlastest linnajuhid kasutavad endiselt parteipropaganda edendamiseks Tallinna maksumaksja raha. "Situatsioonitraagika meenutab Nõukogude riigijuhtide sünnipäevi möödunud sajandi 80. algupoolel, kui paljud mõistsid, et säherdune potjomkinlus ei saa kesta igavesti."